Meterleser kritiek ná skieteryDie man is helder oordag in Umgeni-park in Durban geskiet. (Foto: Netcare 911) ŉ Meterleser van KwaZulu-Natal is tans in ŉ kritieke toestand in die hospitaal nadat hy Donderdagoggend in Umgeni Park in Durban geskiet is. Die man, wie se naam en ouderdom nie bekend is nie, het glo na sy motor in Butteryweg gestap toe die voorval plaasgevind het. Dit is nie duidelik hoeveel verdagtes betrokke was en of iemand al in hegtenis geneem is nie. Hoewel die motief vir die skietery onbekend is, sê Shawn Herbst, woordvoerder vir Netcare 911, dat die voorval vermoedelik die gevolg van ŉ kaping was. Hy sê nooddienswerkers het met hul aankoms op die toneel die man met ernstige beserings aangetref. “Die slagoffer is op die toneel behandel voordat hy na ŉ nabygeleë hospitaal geneem is.” Maroela Media het ŉ navraag aan die polisie gerig en wag nog op terugvoer.